ΓΡΑΠΤΗ ΕΡΩΤΗΣΗ P-1099/98 υποβολή: Fiorella Ghilardotti (PSE) προς την Επιτροπή (30 Μαρτίου 1998)

Θέμα: Προγράμματα ανδιάρθρωσης της Black & Decker Corporation και δικαίωμα ενημέρωσης και διαβούλευσης των εργαζομένων

Τον Ιανουάριο του 1998 η Black & Decker Corporation ανεκοίνωσε επιδόσεις ρεκόρ για το κλείσιμο του τέταρτου τριμήνου και του έτους 1997, με αύξηση του κύκλου εργασιών κατά 8% εν σχέσει προς το τέταρτο τρίμηνο του 1996 και 4% εν σχέσει προς το προηγούμενο οικονομικό έτος (συνυπολογιζομένων των συναλλαγματικών διακυμάνσεων).

Παρα ταύτα, και ταυτοχρόνως, η πολυεθνική αυτή ανεκοίνωσε ένα πρόγραμμα αναδιάρθρωσης με σκοπό την εντός διετίας ουσιαστική μείωση του διαρθρωτικού κόστους της εταιρείας. Το πρόγραμμα αυτό περιλαμβάνει το κλείσιμο διάφορων εγκαταστάσεων και την απώλεια 3000 περίπου θέσεων εργασίας, οι οποίες αντιστοιχούν στο 10% του συνολικού εργατικού δυναμικού. Η εταιρεία εξάλλου ανεκοίνωσε ότι τα έσοδα του προγράμματος αυτού θα χρησιμοποιηθούν για τη χρηματοδότηση ενός προγράμματος ανάκτησης κοινών μετοχών (μέχρι 10% απο τις κυκλοφορούσες). Το πρόγραμμα αναδιάρθρωσης θα αφορά και τις εγκαταστάσεις του Μολτένο (Λέκκο, Λομβαρδία, Ιταλία), πράγμα που θα προκαλέσει το κλείσιμό του με συνέπεια την απώλεια 670 θέσεων εργασίας, χωρίς να υπολογίζονται οι 700 εργαζόμενοι του συναφούς ευρύτερου τομέα. Οι εν λόγω εγκαταστάσεις είναι εξ άλλου καινούργιες και εξαιρετικά αποδοτικές.

Δεδομένου ότι η απόφαση της εταιρείας φαίνεται σαφώς ότι υπαγορεύεται απο λόγους χρηματιστηριακής μάλλον παρά βιομηχανικής πολιτικής, ως εκ τούτου εις βάρος των παραγωγικών επενδύσεων, της ανάπτυξης και της απασχόλησης,

1. έχει στη διάθεσή της η Επιτροπή πληροφορίες σχετικά με την ορθή εφαρμογή ή την παραβίαση της ευρωπαϊκής νομοθεσίας, και ειδικότερα της Οδηγίας σχετικά με τις Επιτροπές Επιχειρήσεων και την σχετική υποχρέωση για ενημέρωση και διαβούλευση με τους ενδιαφερόμενους εργαζόμενους;

2. τί σκοπεύει να πράξει η Επιτροπή προκειμένου να επιστήσει την προσοχή της Επιτροπής Εμπειρογνωμόνων που συγκροτήθηκε πρόσφατα μετά το έκτακτο Συμβούλιο του Λουξεμβούργου επι του θέματος αυτού καθώς και άλλων, που αποτελούν αρνητικά παραδείγματα συνδεόμενα με την παγκοσμιοποίηση;

3. δεν θεωρεί η Επιτροπή ότι πρέπει να εξετάσει με τους διεθνείς εταίρους, και ειδικότερα τις ΗΠΑ, τη δυνατότητα να ορισθεί ένα πλαίσιο αναφοράς το οποίο να παρέχει κίνητρα για μία ανταγωνιστική βιομηχανική πολιτική, η οποία θα ευνοεί τις επενδύσεις για έρευνα, ανάπτυξη και απασχόληση, και θα αποτρέπει τις χρηματιστηριακές δραστηριότητες κερδοσκοπικού απλώς χαρακτήρα, όπως έχει επανειλημμένα ζητήσει το Κοινοβούλιο;

Απάντηση του κ. Flynn εξ ονόματος της Επιτροπής (14 Μαΐου 1998)

Η απώλεια 670 θέσεων εργασίας υπό τις συνθήκες που περιγράφονται καλύπτεται από την οδηγία 75/129/ΕΟΚ ((ΕΕ L 48 της 22.2.1975. )) σχετικά με τις ομαδικές απολύσεις. Εξάλλου, επειδή πρόκειται για πολυεθνική εταιρεία, η υπόθεση μπορεί επίσης να καλυφθεί από την οδηγία περί ευρωπαϊκής επιτροπής επιχείρησης (94/45/CEE ((ΕΕ L 254 της 30.9.1994. ))). Σε αμφότερες τις περιπτώσεις, πρέπει να ακολουθηθούν συγκεκριμένες διαδικασίες ενημέρωσης και διαβούλευσης των εργαζομένων σχετικά με την παύση της λειτουργίας μιας επιχείρησης και τις κοινωνικές της συνέπειες.

Ωστόσο, αρμοδιότητα για την παρακολούθηση μεμονωμένων περιπτώσεων, όπως αυτή που αναφέρει ο αξιότιμος βουλευτής, και για την εξασφάλιση της ορθής εφαρμογής και του σεβασμού της νομοθεσίας έχουν, κατ' αρχήν, οι εθνικές αρχές.

Η περίπτωση που αναφέρει ο αξιότιμος βουλευτής είναι ταυτόσημη με τις περιπτώσεις που εξετάζει η ομάδα υψηλού επιπέδου για την αναδιοργάνωση επιχειρήσεων. Αναμένεται ότι η ενδιάμεση έκθεση της ομάδας θα εξεταστεί από το επόμενο Ευρωπαϊκό Συμβούλιο στις 15 Ιουνίου 1998.

Η τελική έκθεση θα διαβιβαστεί στο Ευρωπαϊκό Συμβούλιο το Δεκέμβριο του 1998.